અમેરિકાના ટેક્સાસની હેઝ કાઉન્ટીમાં જેકોબ્સ વેલ (કૂવો) નામે એક જાણીતું સ્વિમિંગ માટેનું કુદરતી સ્થળ આવેલું છે. કુદરતી સૌંદર્યથી ભરપૂર આ સ્થળ હકીકતમાં બ્લેક હૉલ જેવો પાણીથી ભરેલો એક અંતહીન કૂવો છે. આ કૂવાની ખતરનાક અને રહસ્યમયી ઊંડાઈથી અજાણ કેટલાય મરજીવા અહીં એકવાર ડૂબકી લગાવ્યા બાદ તેમાંથી બહાર નીકળી નથી શક્યા. ટેક્સાસના આ કૂવાએ અત્યાર સુધી ઘણા લોકોના જીવ લીધા છે. જેકોબ્સ કૂવામાં ઊંડે પ્રાકૃતિક રીતે પથ્થરોની બનેલી ગુફાઓ આવેલી છે. આ ગુફાઓમાંથી પાણીનાં ઝરણાં નિરંતર વહ્યાં કરે છે. ઊંડી ગુફાઓમાંથી કાચ જેવું પાણી કૂવામાંથી બહાર નીકળી પાસેની સાઇપ્રેસ ખાડીમાં વહી જાય છે. એક અંદાજ પ્રમાણે ૧૦૦ ફૂટ કરતાં પણ વધુ ઊંડાઈ ધરાવતી સંપૂર્ણ રીતે પાણીમાં ડૂબેલી ટેક્સાસની આ બીજા નંબરની સૌથી લાંબી ગુફાઓનું પ્રવેશદ્વાર હોવાનું મનાય છે. જેકોબ્સ વેલની અંદર પાણીમાં ડૂબેલી ગુફાઓનાં રહસ્યો ઉજાગર કરવા માટેના વ્યવસ્થિત પ્રયત્નો વર્ષ ૨૦૦૦થી શરૃ કરવામાં આવ્યા હતા. તાલીમબદ્ધ મરજીવાઓની મદદ લેવામાં આવી હતી. પાણીની નીચે આવેલી સંરચનાઓનો નક્શો તૈયાર કરવા માટે વર્ષ ૨૦૦૭માં એક આખી ટીમ બનાવવામાં આવી હતી. આ ટીમે પાણીમાં ૬૦૦૦ ફૂટ સુધીના માર્ગનું દસ્તાવેજીકરણ કર્યું છે અને હજુ પણ આગળનાં સંશોધનો જારી છે. જેકોબ્સ વેલને શા માટે બ્લેક હૉલ કહે છે તે હવે સમજાયું ને!